Document ID: 31978L1035

Title and Content:
ΟΔΗΓΙΑ ΤΟΥ ΣΥΜΒΟΥΛΙΟΥ της 19ης Δεκεμβρίου 1978 περί των φορολογικών ατελειών των χορηγουμένων κατά την εισαγωγή εμπορευμάτων υπό μορφή μικροδεμάτων μη εμπορικού χαρακτήρος προελεύσεως τρίτων χωρών ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 99, την πρόταση της Επιτροπής(1), τη γνώμη της Συνελεύσεως(2), τη γνώμη της Οικονομικής και Κοινωνικής Επιτροπής (3), Εκτιμώντας: ότι η οδηγία 74/651/ΕΟΚ του Συμβουλίου της 19ης Δεκεμβρίου 1974 περί των φορολογικών ατελειών των χορηγουμένων κατά την εισαγωγή εμπορευμάτων υπό μορφή μικροδεμάτων μη εμπορικού χαρακτήρος εντός της Κοινότητος(4), όπως ετροποποιήθη από την οδηγία 78/1034/ΕΟΚ(5), καθόρισε τα όρια και τις προϋποθέσεις υπό τις οποίες τα εν λόγω εμπορεύματα δύνανται να τύχουν ατελείας από τον φόρο προστιθεμένης αξίας, καθώς και, ενδεχομένως, από άλλους φόρους επί της καταναλώσεως- ότι πρέπει επίσης να καθορισθούν οι κοινοτικοί κανόνες που επιτρέπουν να απαλλαγεί από τους φόρους κύκλου εργασιών και τους ειδικούς φόρους καταναλώσεως η εισαγωγή μικροδεμάτων της ίδιας φύσεως, προελεύσεως τρίτων χωρών- ότι, προς τον σκοπό αυτόν, για πρακτικούς λόγους, τα όρια εντός των οποίων θα εφαρμοσθεί η ατέλεια αυτή πρέπει, κατά το δυνατό, να είναι τα ίδια με εκείνα που προβλέπονται για το καθεστώς τελωνειακής ατελείας από τον κανονισμό (ΕΟΚ) αριθ. 3060/78(6)- ότι, εν τέλει, φαίνεται αναγκαίο να προβλεφθούν ιδιαίτερα όρια για ορισμένα προϊόντα, λόγω του υψηλού επιπέδου φορολογίας στην οποία υπόκεινται σήμερα στα Κράτη μέλη, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 1. Τα εμπορεύματα υπό μορφή μικροδεμάτων μη εμπορικού χαρακτήρος, που αποστέλλονται από τρίτη χώρα, από ιδιώτη με προορισμό άλλον ιδιώτη ευρισκόμενο σε Κράτος μέλος, τυγχάνουν κατά την εισαγωγή ατελείας των φόρων κύκλου εργασιών και των ειδικών φόρων καταναλώσεως. 2. Κατά την έννοια της παραγράφου 1, νοούνται ως "μικροδέματα μη εμπορικού χαρακτήρος" τα δέματα τα οποία συγχρόνως: - είναι ευκαιριακού χαρακτήρος, - περιέχουν, αποκλειστικά, εμπορεύματα προοριζόμενα για προσωπική ή οικογενειακή χρήση των παραληπτών, τα εμπορεύματα δε αυτά δεν δύνανται να υποδηλώσουν, ως εκ της φύσεως ή της ποσότητός τους, εμπορικούς σκοπούς, - αποτελούνται από εμπορεύματα των οποίων η συνολική αξία δεν είναι ανώτερη των 30 Ευρωπαϊκών λογιστικών μονάδων, - αποστέλλονται από τον αποστολέα στον παραλήπτη χωρίς κανενός είδους πληρωμή. Άρθρο 2 1. Το άρθρο 1 εφαρμόζεται στα κατωτέρω εμπορεύματα μόνον εντός των ακολούθων ποσοτικών ορίων: α) προϊόντα καπνού 50 σιγαρέττα, ή 25 σιγαρίλλος (πούρα μεγίστου βάρους 3 γραμ. κατά τεμάχιον), ή 10 πούρα, ή 50 γραμ. καπνού για κάπνισμα- β) οινοπνευματώδη ποτά: - απεσταγμένα ποτά και οινοπνευματώδη ποτά, βαθμού οινοπνεύματος μεγαλυτέρου από 22o: 1 φιάλη συνήθους μεγέθους (μέχρι 1 λίτρο), ή - ποτά απεσταγμένα και ποτά οινοπνευματώδη, απεριτίφ με βάση οίνο ή αλκοόλη, βαθμού οινοπνεύματος ίσου ή μεγαλυτέρου των 22o, αφρώδεις οίνοι, vins de liqueur: 1 φιάλη συνήθους μεγέθους (μέχρι 1 λίτρο), ή οίνοι κοινοί μη αφρώδεις: 2 λίτρα- γ) αρώματα: 50 γραμμάρια, ή κολώνιες: 0,25 λίτρου ή 8 ουγγιές- δ) καφές: 500 γραμμάρια, ή εκχυλίσματα και αποστάγματα καφέ: 200 γραμμάρια- ε) τέϊον: 100 γραμμάρια, ή εκχυλίσματα και αποστάγματα τεΐου: 40 γραμμάρια. 2. Τα Κράτη μέλη δύνανται να μειώσουν ή να αποκλείσουν της ατελείας των φόρων κύκλου εργασιών και ειδικών φόρων καταναλώσεως τα προϊόντα που προβλέπονται στην παράγραφο 1. 3. Σε καμμία περίπτωση οι φορολογικές ατέλειες που παρέχονται στα μικροδέματα προελεύσεως τρίτων χωρών, δεν δύνανται να είναι μεγαλύτερες από εκείνες που εφαρμόζονται στα μικροδέματα στο εσωτερικό της Κοινότητος. Άρθρο 3 Τα εμπορεύματα που αναφέρονται στο άρθρο 2, τα οποία περιέχονται σε μικροδέματα μη εμπορικού χαρακτήρος σε ποσότητες που υπερβαίνουν εκείνες που καθορίσθησαν στο εν λόγω άρθρο, αποκλείονται εξ ολοκλήρου της ατελείας. Άρθρο 4 1. Για τους σκοπούς της παρούσης οδηγίας, Ευρωπαϊκή λογιστική μονάδα (ΕΛΜ) είναι η οριζομένη από τον δημοσιονομικό της 21ης Δεκεμβρίου 1977(7). 2. Η αντίστοιχη αξία σε εθνικό νόμισμα της Ευρωπαϊκής λογιστικής μονάδος, που πρέπει να λαμβάνεται υπόψη για την εφαρμογή της παρούσης οδηγίας, καθορίζεται άπαξ του έτους. Οι εφαρμοστέες ισοτιμίες είναι εκείνες της πρώτης εργάσιμης ημέρας του Οκτωβρίου, με ισχύ από την 1η Ιανουαρίου του επομένου έτους. 3. Τα Κράτη μέλη δύνανται να στρογγυλεύσουν τα ποσά σε εθνικό νόμισμα, τα οποία προκύπτουν από την μετατροπή του ποσού σε Ευρωπαϊκές λογιστικές μονάδες που προβλέπεται στο άρθρο 1 παράγραφος 2, εφ' όσον η στρογγύλευση αυτή δεν υπερβαίνει τις 2 Ευρωπαϊκές λογιστικές μονάδες. 4. Τα Κράτη μέλη δύνανται να διατηρήσουν το ποσόν της ατελείας που ισχύει κατά την ετήσια προσαρμογή που προβλέπεται στην παράγραφο 2, αν η μετατροπή του ποσού της ατελείας που εκφράζεται σε Ευρωπαϊκές λογιστικές μονάδες, κατέληγε, προ της στρογγυλεύσεως που προβλέπεται στην παράγραφο 3, σε μεταβολή της ατελείας που εκφράζεται σε εθνικό νόμισμα μικρότερη του 5%. Άρθρο 5 1. Τα Κράτη μέλη θέτουν σε ισχύ τα αναγκαία μέτρα για να συμμορφωθούν προς την παρούσα οδηγία, το αργότερο την 1η Ιανουαρίου 1979. 2. Τα Κράτη μέλη γνωστοποιούν στην Επιτροπή τις διατάξεις που θεσπίζουν για την εφαρμογή της παρούσης οδηγίας. Η Επιτροπή ενημερώνει σχετικά τα άλλα Κράτη μέλη. Άρθρο 6 Η παρούσα οδηγία απευθύνεται στα Κράτη μέλη. Έγινε στις Βρυξέλλες, στις 19 Δεκεμβρίου 1978.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 614
2504
4361

EuroVoc IDs (Expanded): 614
2504
4361

Dataset Source: meu

Split: train